SKRIFTLIG FORESPØRGSEL E-3758/02

af Miquel Mayol i Raynal (Verts/ALE) til Kommissionen

(23. december 2002)

Om: Projekt for omledning af vand fra Rhone

Regeringen i den autonome region Katalanien, som for sent er blevet klar over, at Kongeriget Spaniens såkaldte nationale vandplan vil få katastrofale virkninger for Ebroflodlejet og navnlig dens delta, har vedtaget projektet om med en 516 lang vandledning, der løber fra Montpellier til Camprodon at forlænge den kanal, der leder vand fra Rhône til Languedoc-Roussillon-hovedstaden.

Det vil dreje sig om en vandmængde på 473 hektometer pr. år, hvilket ifølge den katalanske regering skulle reducere den vandmængde, der bortledes fra flodlejet, fra 1050 hektometer til 577 hektometer.

Ifølge planen skal denne vandledning forlænges indtil Valencia-regionen og Murcia, dvs. med over 1000 km.

Mener Kommissionen, at dette projekt for vandudledning fra Rhône til Ebroflodlejet og videre dels er i overensstemmelse med en bæredygtig vandpolitik dels i overensstemmelse med Europa-Parlamentets og Rådets direktiv 2000/60/EF(1) af 23. oktober 2000 om fastlæggelse af en ramme for Fællesskabets vandpolitiske foranstaltninger?

(1) EFT L 327 af 22.12.2000, s. 1.

Svar afgivet på Kommissionens vegne af Margot Wallström

(27. februar 2003)

Kommissionen mener principielt, at problemer i forbindelse med vandforsyning bør tages op ved kilden. Principperne for bæredygtig udvikling og tackling af miljøproblemerne ved kilden er nedfældet i EF-traktaten og taget op som en af grundpillerne i Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, herefter benævnt vandrammedirektivet.

Ifølge vandrammedirektivet er medlemsstaterne forpligtet til sammen at finde løsninger på deres vandforsyningsproblemer i fælles vandløbsoplande, men dette gælder ikke nødvendigvis overførsel af vand i større målestok mellem forskellige flodbækkener.

Hvis specifikke projekter opfylder de fastsatte miljømæssige målsætninger, vil vandrammedirektivet på ingen måde være til hinder for sådanne løsninger. Dog skal de stemme overens med kravene i direktivet. Disse indbefatter opfyldelse af miljømål, tilvejebringelse af tilstrækkelige vandmængder ved vandindvinding/-omledning for at kunne sikre en god økologisk status, hensyn til princippet om omkostningsdækning samt overholdelse af andre fællesskabsbestemmelser såsom fugledirektivet(1), habitatdirektivet(2) samt VVM-direktivet(3) i forbindelse med vandoverførselsarbejderne.

For så vidt angår en eventuel overførsel af vand fra Rhône til Barcelona, skal det bemærkes, at ifølge de oplysninger, Kommissionen har modtaget, befinder dette projekt sig stadig på et indledende stadium af drøftelserne. Kommissionen har som eneste information i forbindelse hermed modtaget en foreløbig godkendelse fra den regionale regering for Cataluña (Acord de Govern) af udviklingen af et sådant projekt. Følgelig kan Kommissionen på indeværende tidspunkt ikke foretage nogen vurdering af Rhône-Barcelona-projektets mulige virkninger.

(1) Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979.

(2) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.

(3) Rådets direktiv 97/11/EF af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.